Alumnes de l’IES l’Eliana visiten la ciutat francesa de Mirande
22 de març de 2019

L’Eliana i Mirande estan agermanades des del 1991

Estudiants de l’IES l’Eliana estan estos dies a la ciutat germana de Mirande, a França, fent vida amb famílies locals i coneixent la població i els voltants.  Mirande i l’Eliana estan agermanades des del 1991 i ja és habitual que hi haja viatges d’intercanvi plens d’activitats de tota mena que enriquixen vital i culturalment els nostres jóvens.  De fet estos dies no pararan en torreta.  Ahir arribaren i hui mateix està previst que facen una visita a la ciutat pel matí, inclòs el famós museu de Belles Arts. Mirande és una localitat menuda de l’Occitània, amb vora 4.000 habitants, que té importants edificis històrics com l’església gòtica i la plaça d’Astarac.

De vesprada  se’n van a la ciutat de Valence sur Baïse on no només visitaran com a espai pedagògic l’abadia de Flaran, fundada en el segle XII, sinó que hi participaran en un joc  que consistix a descobrir un crim misteriós.

Dissabte passaran el matí amb les respectives famílies i de vesprada s’endinsaran en la “Gouffre d’Esparros”. És tot un privilegi accedir a esta gruta ja que es tracta d’una de les més boniques dels Pirineus i té limitada la quantitat de visitants per motius de conservació.

Dilluns visiten Tolosa de Llenguadoc, Toulouse, i disfrutaran del museu de l’aeronàutica.

La regidora d'Educació, Eva Santafé, anà ahir a despedir-los. Enguany han viatjat 38 alumnes, acompanyats dels professors Javier Mena, Nuria Barea i Pilar Maudos i la representant de l’associació d’agermanament Mariló Alfonso.

Per a tranquil·litat de tots cal dir que la previsió de l’oratge també acompanya.  El cap de setmana tindran sol i temperatures al voltant dels 20º de màxima. Encara que dilluns no superaran els 15º, els dies continuaran assolellats. Dimarts ja tornen cap a casa.

Del 12 al 17 d'abril un grup d'estudiants de Mirande visitarà l'Eliana.